አዲሱ የፈረንጆች ዓመት ለአፍሪካዊያን የግብርና እና የምግብ ዋስትና ዓመት ተብሎ ይሰየማል
– 22ኛው የአፍሪካ የመሪዎች መደበኛ ጉባዔ የፊታችን ሀሙስ እና አርብ በአዲስ አበባ ይካሄዳል።በአፍሪካ ከሚገኘውና በግብርና ሊለማ ከሚችለው መሬት ውስጥ በአሁኑ ወቅት ከግማሽ ያልበለጠው ብቻ ነው የለማው ። አህጉሪቱ በየዓመቱ የ5 በመቶ ዕድገት በግብርናው ዘርፍ ማስመዝገብ ሲጠበቅባት የ4 በመቶ ዕድገት ብቻ እያስመዘገበች ትገኛለች ። ከዚህ ጋር በተያያዘ 60 በመቶ የሚሆነው አፍሪካዊ ህይወቱ በግብርና ላይ የተመሰረተ ቢሆንም ፥ ከአምስት አፍሪካዊያን መካከል አንዱ ብቻ ነው የምግብ ዋስትናው የተረጋገጠለት። እ.ኤ.አ በ2014 አፍሪካዊያን ከዓመታዊ ባጀታቸው 10 በመቶውን ለግብርና በመበጀት የ6 በመቶ ዕድገት የማስመዝገብ የቤት ስራ ነው ተጥሎባቸዋል። በአህጉሪቱ እየቀነሰ ያለውን የኢንቨስትመንት ፍሰት ማሳደግም ሌላው በትኩረት ሊሰራበት የሚገባ ጉዳይ መሆኑ ነው የተመለከተው። የአህጉሪቱ የኤሌክትሪክ ሽፋን ሲታይም ከ30 እስከ 60 በመቶ  የሚሆነው ህብረተሰብ ብቻ ኤሌክትሪክ የሚያገኝ ሲሆን ፥ እ.ኤ.አ በ2014 ይህን ሽፋን 70 በመቶ የማድረስ ተልዕኮን አንግባለች አፍሪካ  ። ፖለቲካዊ አለመረጋጋቶች እና ግጭቶች ሌሎቹ የአፍሪካ ፈተናዎች ሲሆኑ ፥ የደቡብ ሱዳንና የመካከለኛዋ አፍሪካ ሪፐብሊክ  ወቅታዊ ሁኔታዎች በምሳሌነት ተጠቅሰዋል። በመሆኑም የተያዘው አዲሱ የፈረንጆች ዓመትም ለአፍሪካዊያን የግብርና እና የምግብ ዋስትና ዓመት ተብሎ ይሰየማል ተብሏል። እንደ ፋና ዘገባ የአፍሪካ መሪዎችም በጉባዔው ከሌሎች አጀንዳዎች ጎን ለጎን የአህጉሪቱ የግብርና ዘርፍ እንዴት ወደተሻለ ደረጃ ላይ ይደርሳል በሚለው  ጉዳይ ላይ መክረው የተለያዩ ውሳኔዎች ያሳልፋሉ ተብሎ ነው የሚጠበቀው ።